Papersnake/gushiwen huggingface dataset:
醉吟五首
方回（元代）

有兴云不亡，谓昼无夜时。
达人悟兹理，何用浪自悲。
姬周过八百，再传嬴秦萎。
彭殇共一尽，修短何议为。
屋角鸭脚树，开户閒观之。
昨者见生叶，丹实今离离。
老夫欲不饮，奈何霜鬓催。
题李梦发知足斋
王之道（宋代）

荀卿重无祸，老氏贵不辱。
不辱非暂荣，无祸乃长福。
咄哉名利场，甚矣身世梏。
得侯方丐公，怀金未忘玉。
经营蛾赴火，奔走虽嗜肉。
方当从后搏，宁复念前覆。
李斯悲黄犬，杨雄诮丹毂。
二者倘胥失，万此亦何足。
是理甚易知，允蹈君所独。
使人之意销，岂止我心服。
不贪子罕宝，属厌女宽腹。
庶几闻高风，将遂变流俗。
呈去非
葛胜仲（宋代）

嗣宗旷达早相逢，更喜林间识仲容。林萼集中陪唱和，幽栖谷仲许过从。

云飞陇首高情远，枫落吴江好句重。梁栋他年知有用，斋前楚楚一株松。
大渠夜泊口号
张鹏翮（清代）

无边落木送残秋，愁听寒涛急水流。今夜不知何处宿？长江万里一孤舟。
晨起
陆游（宋代）

鸡已参差唱，窗才纔曨明。
高林风不止，丛竹露如倾。
梦为多难记，诗缘嬾少成。
晨兴了无事，散发遶阶行。
早渡长芦江
梅尧臣（宋代）

带月出寒浦，残星浸水濆。
帆开风色正，舟急浪花分。
雾气横江白，鸡声隔岸闻。
天晴建业近，锺岫起孤云。
望雨
于谦（明代）

赤日行空暑气浮，炎风簸土几时休。云霓久渴斯民望，廊庙当分圣主忧。

旱魃剿除消沴气，神龙鼓舞起灵湫。挽将天上银河水，散作甘霖润九州。
亲耕藉田七首 其七 归大次。
郊庙朝会歌辞（宋代）

教民稼穑，不令而行。进退有度，琚瑀锵鸣。言还熉幄，礼则告成。

帝命率育，明德惟馨。
酬朱直
徐鹿卿（宋代）

儒官领袖得名流，子佩应无在阙游。只要松筠柰霜雪，须知兰菊自春秋。

年龄五十当荣显，风月三千足唱酬。扬善推能需叶赞，有容心地尽休休。
念奴娇
佚名（宋代）

太真姑女，问新来、谁与欢传玉镜。莫恨无人伸好语，人在蓝桥仙境。一笑樽前，欢然相与，便胜琼浆饮。殷勤客意，耳边说与君听。
长记旧日君家，门阑喜动，绣褥芙蓉隐。回首龙门人得意，又报凤楼芳信。只是相传，房奁中物，好事駸駸近。管教人道，一双冰玉清润。
朝中措（送蔡定夫）
葛郯（宋代）

双鞬锦领出山西。戎幕护旌旗。横槊春风百咏，临淮夜月千卮。风流樽俎，琼花破艳，红药攒枝。赏尽竹西歌吹，珠帘十里香迷。
闲适吟五首
邵雍（宋代）

莫将真气助忧伤，愤死英豪世更长。
陌上虽多马跳跃，天边亦有凤翱翔。
三千宾客磨圭角，百二山河拥剑铓。
等是一场春梦过，自馀恶足自悲凉。
次韵刘簿寄示
方岳（宋代）

尘世崎岖天一握，俗子追奔蜗两角。
先生宴坐心平夷，矮屋打头甘寂寞。
手提老笔挟霜气，合上蓬山直延阁。
高人乃亦主簿耳，往往胸中自丘壑。
银钩宝唾俱人妙，令我见之生踊跃。
日酣昨暮春睡浓，柳外叩门谁剥啄。
一书自直十从事，况有骊珠光错落。
风檐急转百回读，花草愁深颜色薄。
放余许出半头地，未敢以信而以怍。
譬如驽骀受刷饰，金环压辔青丝络。
猗那清庙吁已远，下里巴词可无作。
候虫鸣秋鸟鸣春，美恶则殊俱自乐。
焚香危坐试品藻，颇亦敢言余论确。
公诗虽淡未弦清，我诗虽雅黄锺浊。
解嘲
缪鉴（元代）

莫笑诗翁懒出门，诗公乐事在山村。
莺啼杨柳金歌舞，蝶宿梨花雪梦魂。
罨书丹青分曙色，压醅醽醁涨溪痕。
燕帘风裹茶烟外，自选唐诗教子孙。
答萧建
费冠卿（唐代）

自地上青峰，悬崖一万重。践危频侧足，登堑半齐胸。

飞狖啼攀桂，游人喘倚松。入林寒z9々，近瀑雨濛濛。

径滑石棱上，寺开山掌中。幡花扑净地，台殿印晴空。

胜境层层别，高僧院院逢。泉鱼候洗钵，老玃戏撞钟。

外户凭云掩，中厨课水舂。搜泥时和面，拾橡半添穜.

渡壑缘槎险，持灯入洞穷。夹天开壁峭，透石蹙波雄。

润蔼清无土，潭深碧有龙。畬田一片净，谷树万株浓。

野客登临惯，山房幽寂同。寒炉树根火，夏牖竹稍风。

边鄙筹贤相，黔黎托圣躬。君能弃名利，岁晏一相从。
奉和圣制南郊礼毕诗
李德裕（唐代）

磬管歌大吕，冕裘旅天神。烧萧辟阊阖，祈谷为蒸人。

羽旗洒轻雪，麦陇含阳春。昌运岁今会，王猷从此新。

三臣皆就日，万国望如云。仁寿信非远，群生方在钧。
归兴
方回（元代）

投老深知万事难，骨骸熬暑又煎寒。
暗量已觉穷无敌，退省犹须强自宽。
稚子能吟青玉案，异人初付紫金丹。
先生归去山中好，剩有閒云许细看。
春日随驾北征次清河（永乐八年）
金幼孜（明代）

万乘统元戎，鸣銮出九重。
暖尘生辇路，晴雪照行宫。
旗影西山外，笳声落照中。
书生怀脱略，须敌万夫雄。
秋晚寂甚成此
罗泰（唐代）

深院无人来，日长疏应接。窗外冷斜阳，萧萧闻落叶。
马和之秋林曳杖图
弘历（清代）

曳杖秋林盎背人，徐歌商颂并非贫。画师不著伊谁氏，知是袁家伯仲伦。
悼亡九首
张耒（宋代）

亦知存没等浮云，鲜笑多悲失道真。
却恐荒唐齐物叟，鼓盆真是已伤神。
次韵徐立之朝议除夜无酒二首 其一
刘一止（宋代）

功名本是误成蝇，伎俩何劳更镂冰。竹屋纸窗风撼幕，可怜挑尽读书灯。
赠包安静先生茶二首 其一
苏轼（宋代）

皓色生瓯面，堪称雪见羞。东坡调诗腹，今夜睡应休。
颂古十七首
释道行（宋代）

赵州庭前柏树子，昆仑眼睛如点漆。
知他法眼谤先师，觉公心苦口如蜜。
吾山风物如故园而甚僻余居月馀爱之将此卜居二首 其一
释德洪（宋代）

此生于世已无求，况有村原事事幽。乞谷住山真素志，栽田博饭是良谋。

别坡笋蕨春兼采，绕舍桑麻岁倍收。强健自能营饱暖，尘埃回首谩悠悠。
晓登灵梵寺阁二首
张嵲（宋代）

晨气雾露除，初日照高阁。
青山偪岁昏，碧树霜余落。
俯涧爱鸣泉，临郊美华薄。
幽情欻自欣，乡念频成愕。
且寄当日闲，无论今与昨。
庆长叔招饮一桮，未釂，雪声璀然。即席走笔
杨万里（宋代）

酒香端的似梅无，小摘梅花浸酒壶。
莫遣南枝独醒著，一桮聊劝雪肌肤。
壬戌正月十四日
陆游（宋代）

老子居然健，上元如许晴。
湖平波不起，天阔月徐行。
散发渔舟稳，临风野笛清。
安能拥笳鼓，万里将幽并。
赐普觉青崖和尚叠旧作韵
弘历（清代）

绣旗遥指白云涯，翠辇经临梵帝家。偶晤真僧参指月，旋瞻古佛卧袈裟。

山川入望成图画，草木当秋总静嘉。旧日今朝原不隔，试看阶际水萍花。
续寄一章
王冲（宋代）

骀汤青郊祓禊辰，东池冠盖集嘉宾。
逍遥共入华胥国，绰约谁逢洛浦神。
展障露花长乐际，袍攲烟草曲江滨。
遥知台旆行春暇，起作元钧辅弼人。
访留昭文於范村山閒不得见
楼钥（宋代）

黄扉处士掩松关，小立松风去住难。
可叹山中真宰相，未容神武挂衣冠。
题七贤度关图
黄仲昭（明代）

玄云亘野天将雪，寒气袭人风猎猎。关门冻雀栖不飞，关树寒梢僵欲折。

七贤逝此将安之，山川不惮长驱驰。蹇驴伶俜足无力，僮仆局蹐心苦饥。

圣贤之仕行吾义，义或不行甘弃置。刓方为圆岂所能，枉尺直寻非素志。

翩然拂袖辞朝班，采芝笑指云中山。谋生孰计田园少，浩歌且喜天地宽。

画史忧时有深见，作图岂但供奇玩。愿公献入蓬莱宫，长与君王作龟鉴。
江南湖阳
华镇（宋代）

末俗颓风正可悲，当时强项是男儿。君王不似南阳日，此事宁教女子知。
嘉禾八咏 其五 五柳桥
陆蒙老（宋代）

五柳先生倦折腰，孤眠千载仰风标。青衫令尹头如雪，不厌朝昏过此桥。
过汉武望仙宫在鄜寺之西三绝句 其三
晁说之（宋代）

黄金无限不须成，欲塞河流要负薪。谁识望仙宫里事，只因荡漾阿娇春。
蓦山溪（有赠）
仲并（宋代）

冰清玉映，自是闺房秀。十里卷朱帘，好紫陌、家家未有。天然情朱，高压一城春，花艳丽，月精神，梅韵腰肢瘦。

曲屏虚幌，枉著鸳鸯绣。不是不相逢，泪空滴、年年别袖。从他兰菊，秋露与春风，终不似，玉人人，一片心长久。
曹州寄任独复
林逋（宋代）

交结文章尽世惊，城中幽隐更无营。
敢将古道为吾事，耻对常流语子名。
秋思病弹曾独听，太玄闲写待谁评。
清朝故实蒲轮在，合为高贤下帝京。
题舫斋
孙元卿（宋代）

满船载月华亭子，泛宅浮家张志和。
何似舫斋趺坐稳，莫教平地起风波。
视东皋归小酌
陆游（宋代）

少年误计慕浮名，更事方知外物轻。
身誓生生辞禄食，家当世世守农耕。
授时尧典先精读，陈业豳诗更力行。
最好水村风雪夜，地炉烟暖岁猪鸣。
颜子 其二
彭汝砺（宋代）

高才独立圣人门，千载巍巍道愈尊。试读尘编问遗事，终身不及百馀言。
九日湖上寄铦师
韩淲（宋代）

湖上游船拨不开，芙蓉十里锦新裁。夜深风露非尘世，惆怅无人月下来。
游真意亭得二绝句示良器 其一
葛胜仲（宋代）

相携取意踏郊墟，松拂芒鞋毕景俱。洒落持君比佳竹，幽人一日不堪无。
寄仵判院八首
华岳（宋代）

毫端风雨走蛟螭，人物风流冠一时。
要向行云问踪迹，青楼何处没新词。
绝句口号八首，勿以风雅观 其四
夏完淳（明代）

昨夜惊魂渡五湖，愁中飞梦到姑苏。丹阳道上南冠客，重到新亭洒泪无？
酬王定国
范纯仁（宋代）

守麾犹得长诸侯，全晋提封二十州。画角悠扬高戍晚，黄榆摇落故关秋。

防边战士多乡思，并塞胡儿学汉讴。早晚罢兵容请老，邀君同醉潩湖头。
和恕斋吴提弄秋阳庵居
释道璨（宋代）

截断人间名利尘，横塘深碧护新坟。
昏明不定霜天月，开合无心竹屋云。
风雨对床差可喜，乾坤万事不堪闻。
栽松种竹閒功课，却为忧时一半分。
听杜山人弹胡笳
戎昱（唐代）

绿琴胡笳谁妙弹，山人杜陵名庭兰。杜君少与山人友，

山人没来今已久。当时海内求知音，嘱付胡笳入君手。

杜陵攻琴四十年，琴声在音不在弦。座中为我奏此曲，

满堂萧瑟如穷边。第一第二拍，泪尽蛾眉没蕃客。

更闻出塞入塞声，穹庐毡帐难为情。胡天雨雪四时下，

五月不曾芳草生。须臾促轸变宫徵，一声悲兮一声喜。

南看汉月双眼明，却顾胡儿寸心死。回鹘数年收洛阳，

洛阳士女皆驱将。岂无父母与兄弟，闻此哀情皆断肠。

杜陵先生证此道，沈家祝家皆绝倒。如今世上雅风衰，

若个深知此声好。世上爱筝不爱琴，则明此调难知音。

今朝促轸为君奏，不向俗流传此心。
秋晚与许端甫山行
顾逢（宋代）

山行多妙处，妙在倚筇中。
到此兴难尽，吟成诗不同。
松涛鸣绝壑，叶雨下晴空。
钟鼓云边寺，应知有路通。
绝句三首
陆文圭（元代）

买丝绣平原，似金铸子期。
君子病无能，不病人不知。
中山公损疾二首
宋祁（宋代）

恳避严庐十拜章，一麾重许出东方。
批成诏凤多焚草，戏入仙禽不乱行。
丽正书编争授简，荆州象笏别持囊。
绛帷有客悲秋早，预怯临流奉祖觞。
次韵王舍人忆省中小桃寄江学士
梅尧臣（宋代）

浅绽燕脂紫蜡芳，深斟吴酎白琼觞。凤池人忆去年艳，雉省客无今日狂。

髣髴物华先上苑，依俙歌吹下昭阳。平明社雨莫催促，应玩移床欲近傍。
风流子 本意赠妓，次石王香韵
薛斑（清代）

轻车来此里，盈盈女、家傍白蘋洲。见娇点梅妆，寿阳汉殿；

俏吹凤竹，弄玉秦楼。魂销尽、华灯双影颤，斜月一痕收。

曲和鹍弦，歌名宛转，枕移皓腕，乡号温柔。

佳时容易度，听樵鼓、三鼕又打楼头。怕是秋宵不永，须闰更筹。

甚紫宫争咏，金丸翠被，锦鞋漫赋，碧繶缃勾。且学癫狂风絮，浪逐波流。
宴崔明府宅夜观妓
孟浩然（唐代）

画堂观妙妓，长夜正留宾。烛吐莲花艳，妆成桃李春。

髻鬟低舞席，衫袖掩歌唇。汗湿偏宜粉，罗轻讵著身。

调移筝柱促，欢会酒杯频。倘使曹王见，应嫌洛浦神。
黄尉挽章二首
陈造（宋代）

落笔心犹壮，论年鬓未斑。
砚捐初铸铁，泽失善藏山。
谈麈那容数，灵輀去莫攀。
松阡萦望眼，衰泪可胜潸。
故许昌薛尚书能尝为都官郎中后数岁故建州…遂赋自贺
郑谷（唐代）

都官虽未是名郎，践历曾闻薛许昌。复有李公陪雅躅，

岂宜郑许忝馀光。荣为后进趋兰署，喜拂前题在粉墙。

他日节旄如可继，不嫌曹冷在中行。
七歌集句
周筼（明代）

十年失路谁知己，扰扰尘中犹未已。恒饥稚子色凄凉，病仆呻吟呼不起。

当年意气不肯平，昨日论交竟谁是？呜呼一歌兮歌已哀，石田茅屋荒苍苔。

园中有枣行人食，忍能对面为盗贼。有时长叹独移时，安知我有不平色。

秋风落叶闭重门，白发如丝叹何益。呜呼二歌兮歌始放，江客不堪频北望。

意中索莫与先异，春草青青新覆地。年年岁岁一床书，不忍见之益愁思。

愁心反覆梦难成，天寒雁度堪垂泪。呜呼三歌兮歌三发，中天夜久高明月。

北风微雨虚堂秋，昨日之日不可留。四时不得一日乐，朝夕催人自白头。

仰天大笑出门去，安得行叹复坐愁。呜呼四歌兮歌四奏，伤心不忍问耆旧。

世情付与东流水，穷巷苍苔绝知己。岩扉松径长寂寥，东园几树桃花死。

愧尔东西南北人，欲向何门趿珠履？呜呼五歌兮歌正长，雌龙怨吟寒水光。

世人结交须黄金，郢中《白雪》且莫吟。桃花欲开不自觉，千里春色伤人心。

眼前好恶那能定，隔叶黄鹂空好音。呜呼六歌兮歌思迟，一沉一浮会有时。

天寒野阴风景暮，落日疏钟小槐雨。寂寂寥寥扬子居，惟有幽人自来去。

何用年年空读书，井底看星梦中语。呜呼七歌兮悄终曲，空庭细雨莓苔绿。
木兰花慢（贺第二娶）
彭子翔（宋代）

仙家春不老，谁说到、牡丹休。算蛮柳樊樱，怎生了得，白传风流。枝头。标梅实好，奈绿阴、庭户不禁愁。幸有琴中凤语，能通镜里鸾求。锵璆。杂佩下瀛洲。宝箑紫烟浮。望兰情红盼，三生曾识，一风如羞。绸缪。从今偕老，似柳郎、无负碧云秋。莫倚回文妙手，放教远觅封侯。昔柳毅为牧羊女传书，碧动杯酒，意即相属。后三娶崔氏，乃牧羊女化身也。
登凤山环翠楼次张中书世琏韵
祁顺（明代）

山前古洞白云封，楼上岚光雪后浓。老去诗名惭赵嘏，醉来豪气逼元龙。

一人有庆乾坤大，千里宣恩雨露重。欲向朝阳听鸣凤，碧梧脩竹隔晴峰。
蜀汉
陆游（宋代）

忆昔遨游蜀汉间，骎骎五十尚朱颜。呼鹰雪暗天回路，采药云迷御爱山。

旧事已无人共说，征途犹与梦相关。夕阳不觉凭阑久，待得林鸦接翅还。
碛砂寺
归有光（明代）

望见石柱立，知是招提址。
莲宇已燹荡，土墙何迤逦。
淡淡远天色，梅花带寒雨。
溪回竹树交，风吹鸟雀起。
日暮湖波深，苍茫白云里。
峡中
郑谷（唐代）

万重烟霭里，隐隐见夔州。夜静明月峡，春寒堆雪楼。

独吟谁会解，多病自淹留。往事如今日，聊同子美愁。
绍熙癸丑二月二十六日蒋助教言正招游阳华婆
李长庚（宋代）

我老思为漫浪翁，暂来却恨去匆匆。
山头日色赤如血，照映川原草木红。
挽林天和
张元干（宋代）

行配古君子，齿尊乡丈人。
傥来名位晚，长往诔文新。
薤露空悲腊，刍灵不见春。
诸郎无过毁，寿考没元身。
南歌子·八月十八日观湖潮
苏轼（宋代）

海上乘槎侣，仙人萼绿华。飞升元不用丹砂。住在潮头来处、渺天涯。
雷辊夫差国，云翻海若家。坐中安得弄琴牙。写取余声归向、水仙夸。
挽南塘赵尚书二首 其二
刘克庄（宋代）

自从水心死，麈柄独归公。于易疑程氏，惟诗取晦翁。

二箴家有本，孤论世无同。不复重商榷，骑鲸浩渺中。
晦迹自贻
释重顯（宋代）

图画当年爱洞庭，波心七十二峰青。
如今高卧思前事，添得卢公倚石屏。
卜算子 晓起试茶，和外韵
浦安（清代）

不寐共晨兴，微被宵来酒。啜茗春风好对吟，蟹眼须亲守。

即景句先成，不用擎杯候。似此才郎面试来，愿比宫人手。
次韵和张次应龙图松皮冠子
晁说之（宋代）

儒冠何事贵松皮，一岁寒来特自奇。
发尽著霜相称得，歌酬白雪即非宜。
依韵奉和司徒侍中视河惬山
强至（宋代）

闻昔兹山运土成，喜情比屋与连营。
可怜事出三王后，不得亲逢伯禹名。
邻国一朝罹暴水，相君先虑护严城。
他时人说公来日，应记初更月旦评。
不雨
释居简（宋代）

田欲龟文晓尚龟，高高如燎恐云焦。未应天上无炎热，可是山云欠燮调。

草偃风颠凉自至，雨随车后暑应消。冷菰寒玉关心外，却立虚庭望泬寥。
十一月二十四日彦充弟忌日因叹成诗
郭钰（元代）

瘗骨荒山道，凄凉十六年。老兄今白发，慈母久黄泉。

世事不如意，修途无息肩。梦回孤客枕，犹自泪涓涓。
十六观经颂·中品中生
释遵式（宋代）

若人至心一日夜，持戒持斋无破缺。
以此功德回愿生，七日华敷成记莂。
上杭州姚郎中
方干（唐代）

能除疾瘼似良医，一郡乡风当日移。
身贵久离行药伴，才高独作后人师。
春游下马皆成宴，吏散看山即有诗。
借问公方与文道，而今中夏更传谁。
寄题洋川与可学士公园十七首 其十二 书轩
吕陶（宋代）

隐几坐幽轩，幽怀日疆慱。黄卷有圣贤，几人知此乐。
旭川祁宰思家而卒，因述意呈秦川知己
刘兼（唐代）

岁稔民康绝讼论，政成公暇自由身。朝看五马闲如社，

夜拥双姬暖似春。家计不忧凭冢子，官资无愧是朝臣。

岂同龌龊祁员外，至死悲凉一妇人。
金刚随机无尽颂·化无所化分第二十五
释印肃（宋代）

调御无他念，万行俱无欠。
只是老婆心，三乘分顿渐。
清远峡
李调元（清代）

日日看山行，山亦日日变。就中数清远，造物工锻炼。

危崖势欲合，巨灵擘两片。凿开混沌天，中通江一线。

泉多伏莽飞，石半临江断。云截峰腰齐，雨洗岩容换。

木客解吟诗，枫人尽目悍。树根长于蛇，入壁忽不见。

但闻隔涧中，时有猿相唤。所见旋即忘，究竟空健羡。

不如坐孤舟，读尽书一卷。
观绳伎（潞府李相公席上作）
刘言史（唐代）

泰陵遗乐何最珍，彩绳冉冉天仙人。广场寒食风日好，

百夫伐鼓锦臂新。银画青绡抹云发，高处绮罗香更切。

重肩接立三四层，著屐背行仍应节。两边丸剑渐相迎，

侧身交步何轻盈。闪然欲落却收得，万人肉上寒毛生。

危机险势无不有，倒挂纤腰学垂柳。下来一一芙蓉姿，

粉薄钿稀态转奇。坐中还有沾巾者，曾见先皇初教时。
题鉴上人房二首
宋之问（唐代）

落花双树积，芳草一庭春。玩之堪兴异，何必见幽人。

晚入应真理，经行尚未回。房中无俗物，林下有青苔。
燕京即事 其二
申涵光（清代）

汉畤秦原罢晓钟，黄绡牙轴市尘封。画图往往多隆准，传是先朝旧御容。
送李起居赴池州
姚合（唐代）

天子念疲民，分忧辍侍臣。红旗高起焰，绿野静无尘。

阙下亲知别，江南惠化新。朝昏即千里，且愿话逡巡。
林大尹爱日堂卷
黎贞（明代）

奇花丽容色，好鸟和清声。花鸟无情物，爱之心自诚。

自诚非勉强，好恶乃其情。其情尚可爱，况复恩义并。

爱亲出天性，恒与理俱生。流汗心即动，齧指神还惊。

孝慈古有传，千载嘉其名。金华礼义俗，里闾播德馨。

一门五马贵，络绎旧簪缨。夫君尹和邑，讼理政自平。

爱亲如爱日，耿耿心不宁。忆彼陶长沙，惜阴得英称。

惜阴犹爱日，爱日尤可矜。但愿日如岁，我亲长妙龄。

郑侯笔如椽，古篆书以旌。愿将遗子孙，永镇芝兰庭。
和吴水田广文
王松（宋代）

十日晴无一日阴，今年青帝爱人深。看花不离杯中物，谀墓羞藏箧底金。

经世有才长落拓，感年无病也呻吟！何时得遂澄清志，独立苍茫耗壮心？
玉楼春
欧阳修（宋代）

珠帘半下香销印。二月东风催柳信。琵琶傍畔且寻思，鹦鹉前头休借问。

惊鸿过后生离恨。红日长时添酒困。未知心在阿谁边，满眼泪珠言不尽。
寿某星使
吴鲁（清代）

整军首运帷幄谋，煌煌真诰褒壮猷。新政权舆播湘楚，嘉声宪走盈亚欧。

寿届黍秩杖于国，算绵八千岁为秋。上方瑰宝西方佛，眷念元老天贶优。
九月十日南出见梅
范成大（宋代）

五斗留连首屡回，来寻南涧濯尘埃。
春风直恐渊明去，借与横斜对菊开。
和胡继道伤春
许景衡（宋代）

游车轣轣不停轮，红日迟迟展得春。莫问年光催老速，且看风月逐时新。

田园未信无来客，云水从今愿卜邻。预想渔村往还处，野航何止两三人。
应上人作法华佛事过余求颂为作短偈
饶节（宋代）

未明心地法华转，心地明时转法华。老子年来浑不会，野梅开过竹横斜。
三角涌山庄晚眺
林占梅（清代）

戍楼络绎似连营，入谷樵歌邪许声。涧水倒悬林杪下，山云斜掠市檐行。

岩巅落木秋容瘦，溪上层峦夕照明。独踞胡床空翠里，双峰如揖更生情。
寄孙元忠
孔平仲（宋代）

小臣鲁钝无所能，况乃疏顽临事拙。今幸乐国养微躯，主恩前后三持节。

未有涓埃答圣朝，却教江汉客魂销。云白山青千万里，便应黄发老渔樵。
万泉郊园十咏 其八 松
弘历（清代）

閒看松上云，静坐松下石。咫尺小天门，却在洛阳陌。
送赵任卿芜湖丞
韩元吉（宋代）

青山照濡须，江驶不可渡。
当年黄须儿，跨马识其处。
奸雄有遗迹，草木尚西顾。
孤城千家邑，政尔横故戍。
翩翩佳公子，儒雅称风度。
金门向蓬莱，曾未度阔步。
畴令一官卑，仅乃高尉簿。
得非多言穷，定坐能诗故。
相从十年间，了不见喜怒。
千金第深韫，至宝可轻付。
江山落君手，判断得佳句。
谁欤招得仙，我欲起谢傅。
似闻王师出，鼙鼓近营驻。
老生固常谈，愚者亦先虑。
一樽别时酒，且用慰迟暮。
去去无久留，功名有夷路。
挑灯杖
宋祁（宋代）

处膏非自润，在寸敢矜长。
试用蔀家暗，回为邻壁光。
锦带花
周密（宋代）

化工机杼未能休，织出东风锦一篝。双蝶舞春犹未竟，乱红飞下为缠头。
再领宫祠
李正民（宋代）

流落天涯任转蓬，三千窃禄愧无功。身游乌帽黄尘外，名在丹台紫府中。

赖有俸钱优白傅，且教閒处着司空。挥毫拟就归田赋，检点山资苦未丰。
贾魏公府
汪元量（宋代）

重门犹钉旧桃牌，惆怅行人去不回。
万种好花环曲径，一泓流水绕香阶。
高台已见胡羊走，乔木惟闻蜀鸟哀。
檐外竹梅森似束，邻翁时剪作烧柴。
姑苏怀古
释古邈（明代）

山围长郭水临门，想见当时胜事繁。草木枯荣归晓露，市朝迁事问高原。

几年已泄夫差恨，终古难招伍相魂。顾我閒游云水伴，短筇何事立黄昏。
江州税亭清坐
董嗣杲（宋代）

西郭江头坐午前，春汀裂笛出商船。
才晴旅舍湔裙雨，未晚军营发爨烟。
泥饮自知人共厌，思归相视眼徒穿。
征亭逢著田间老，又说今朝损额钱。
罗畴老录示和丹霞绝句五首次韵 其三
李纲（宋代）

扬眉下喝亦皆空，此性初无瞽与聋。若信见闻非耳目，瞽聋却解振宗风。
梦游白云池 其一
钟景星（明代）

笑笑江流漫不支，东风无复击壤时。练空我欲飞云去，洗耳青天白玉池。
赠余进士
徐积（宋代）

江南风物清温好，关内河山气势雄。更看蜀中山水秀，一时兼取作吟翁。
题洞霄
罗相（宋代）

峰回路转九重关，一柱擎天锁翠烟。
斧凿无痕开六洞，佩环如响萃群仙。
岩前翔涌云根石，林下萦飞玉色泉。
为爱丹霞留物外，经纶事业付他年。
鹊桥仙（和范先之送祐之归浮梁）
辛弃疾（宋代）

小窗风雨，从今便忆，中夜笑谈清软。啼鸦衰柳自无聊，更管得、离人肠断。

诗书事业，青毡犹在，头上貂蝉会见。莫贪风月卧江湖，道日近、长安路远。
赠英公大师
李颂（宋代）

篆高神品，秀爽天骨。
敏搆机先，谈深理窟。
溶极苍源，玄臻籀闼。
玉无疵瑕，车有輗軏。
达识圆明，灵襟洞豁。
粹禀飞星，胸挂流月。
大饮陶陶，闲游兀兀。
肯如常人，名利乾没。
赞法海真
释宗杲（宋代）

廓圆通门，续云门派。
燕坐胡床，虎视百怪。
佩毗卢印，推伏魔外。
一句当阳，电光非快。
不动道场，而入三昧。
赞之毁之，俱遭白癞。
送庄浪卫千总所王镇抚朝觐领诰而还
郑真（明代）

虎卫煌煌塞上开，将军多仗出群材。湛卢光动星横汉，觱篥声残月满台。

铁马沙场精教阅，金城部落藉招徕。功成催入龙廷觐，彩凤绫花拜赐回。
山居杂诗九十首
曹勋（宋代）

斗水小涟漪，拳石献岩窦。
苍苍三峰足，挺挺数叶秀。
棐几得巨壑，幽色清永昼。
以我兼忘心，嵩华亦何有。
对酒
曹邺（唐代）

爱酒知是僻，难与性相舍。未必独醒人，便是不饮者。

晚岁无此物，何由住田野。
齐山
杨缄（宋代）

池阳佳致说齐山，公暇邀朋喜暂攀。
浮世谩同流水急，野僧长伴白云闲。
乙亥元日庐州作 其二
陈文騄（清代）

羲驭飙轮去似梭，五龙六甲眼前过。容添白发梅偷笑，官比黄州笋欠多。

绕郭沟塍知土辟，沿街烟火验时和。驽骀虽老雄心在，拔剑犹能斫地歌。
里罗医汝茂别余京师作歌送之并示志
尹台（明代）

阳春三月黄鸟鸣，送汝今出长安城。长安南去七千里，故乡迢递西江水。

西江水阔鸿雁稀，故乡今岁尺素违。坟垄松楸飒夜雨，庭闾花竹残春晖。

三荆前户昨同荫，一鸟上林今独飞。茅屋自支枫叶岸，钓船谁放芦花矶。

人生性情各有慕，焉用但羡黄金扉。近者访旧长安陌，昔年豪族半芜没。

青云大第横道傍，白日高门少行迹。徒誇盛气走风雷，不信繁华凋露月。

鸣钟列鼎况如是，单车独马竞何益。始知富贵尽虚閒，侧顾勋名堪太息。

我今饯汝一杯酒，汝归幸谢旧亲友。许身稷契事徒期，托势金张吾不有。

数茎白发岂贷人，万里青山空回首。何嗟要路未先登，所幸重权不在手。

广袖长裾易饰容，高官厚禄难辞咎。聊因送汝动我歌，腰间剑气缠星河。
题张左丞家范宽秋山横幅
元好问（金朝）

层崖閟长阴，细径缘绝巘。梯云阑干峻，廓廓清眺展。

斜阳半天赤，飞鸟大江远。清霜张秋气，草树生意剪。

风雪斫坚敌，旗旆纷仆偃。峥嵘峰峦出，莽苍林薄晚。

盘盘范家笔，老怀寄高蹇。经营入惨淡，得处乃萧散。

嵩丘动归兴，突兀青在眼。何时卧云身，团茅遂疏懒。
与小儿助子游江横作
蒲寿宬（宋代）

葺荷偶忆湘累句，築屋还寻杜若汀。
孤树每留残日白，片帆徐度远山青。
海鸥知我断机虑，渔父与谁分醉醒。
何处扁舟横短笛，月明风袅不堪听。
送苏协律从事振武
杜牧（唐代）

琴尊诗思劳，更欲学龙韬。王粲暂投笔，吕虔初佩刀。

夜吟关月苦，秋望塞云高。去去从军乐，雕飞岱马豪。
寄家书
赵佩湘（清代）

一纸家书抵万金，拈毫欲落又沈吟。几多情绪言难尽，且把平安慰客心。
古仙坛
顾况（唐代）

远山谁放烧，疑是坛边醮。仙人错下山，拍手坛边笑。
九日寄满子权
王令（宋代）

懒将衰病照清流，为有归心欲白头。
幸自好花开便笑，不甘为客见成愁。
长歌欲强秋风醉，高处先输俗子游。
我在无聊元亮死，当年今日共悠悠。
题师岩卿蒲中八咏 其六 西岩叠巘
陈庚（宋代）

螺发烟鬟矗万峰，行人指点梵王宫。鸟飞杳霭苍茫外，人在霏溦空翠中。
句
董敦逸（宋代）

郁江清彻底，十里郡城南。
和澉浦李千户韵
陈昌（明代）

虬髯年少羽林郎，曾侍先皇伐鬼方。玉帐风高围壁垒，牙旗云冷卓沙场。

非关卫霍功勋大，自是孙吴计策长。料得将门原有种，麟台图像晓苍苍。
杂书示陈国佐胡元茂四首
陈与义（宋代）

一官专为口，俯仰汗我颜。
顾将千日饥，换此三岁闲。
冥冥云表雁，时节自往还。
不忧稻粱绝，忧在罗网间。
绝胜杜拾遗，一饱常间关。
晚知儒冠误，犹恋终南山。
长乐未央玉玺歌为秦景容总管赋
王逢（元代）

赤龙衔日照赤子，白蛇横毙乌骓死。东风吹冷咸阳灰，长乐未央连阙起。

昆吾宝刀截琼肪，阴文小篆云汉章。盘螭作纽径二寸，历岁四百传天王。

黄星孛明铜爵舞，铜仙泪泣如丝雨。盗将神器竟不归，玺亦漂沦频易主。

使君购得心良苦，君不见丰城有剑气上冲。米船也贯沧江虹，陋歌先附苏卿鸿。
题方宗义先生石友轩
程通（明代）

交际谁非友，坚真孰似他。订盟知可久，修业赖相磨。

怀玉为时重，颜苍阅岁多。朝花夕变色，于此却如何。
杂曲歌辞。春游乐二首
李端（唐代）

游童苏合带，倡女蒲葵扇。初日映城时，相思忽相见。

褰裳踏露草，理鬓回花面。薄暮不同归，留情此芳甸。

柘弹连钱马，银钩妥堕鬟。采桑春陌上，踏草夕阳间。

意合辞先露，心诚貌却闲。明朝若相忆，云雨出巫山。
东皋弹琴
释孙（宋代）

落叶秋满庭，夜深月临沼。
独坐弹素琴，知音有鱼鸟。
三山亭
陶弼（宋代）

诸峰不及此三峰，翠影多年路未通。
野老传来无地主，神仙留待与山翁。
琱弓射灭虎狼迹，长剑劈开荆棘丛。
吏引旌旗先险阻，匠营楼阁出虚空。
藤萝叶暗初无日，松桂枝新渐有风。
下濑将军微举职，安南都护远输忠。
商夸合浦珠胎贱，民乐占城稻谷丰。
火炬影沉山岸北，潮声流过郡城东。
四时收印来无定，终日开尊望不穷。
玉版淡鱼千片白，金膏监蟹一团红。
云台志节悲歌外，铜柱封疆醉眼中。
所惜溪头好崖石，只书诗句不书功。
念奴娇 莫愁湖
郑燮（清代）

鸳鸯二字，是红闺佳话，然乎否否？
多少英雄儿女态，酿出祸胎否薮。
前殿金莲，後庭玉树，风雨催残骤。
卢家何幸，一歌一曲长久！
即今湖柳如烟，湖云似梦，湖浪浓于酒。
山下藤萝飘翠带，隔水残霞舞袖。
桃叶身微，莫愁家小，翻借词人口。
风流何罪？无荣无辱无咎。
次韵郑同年饯行
陈造（宋代）

一官自食天水草，群隽追奔风马牛。
俭幕胡宁效涓滴，孔装未拟借膏油。
交情顾我失一臂，才地较君输几筹。
更引功名挽衰朽，天生江水不西流。
禽兽昆虫之孝十首·蛇
林同（宋代）

似有人传讣，来从榛莽中。
叩头至流血，垂润有哀容。
题仓冈夕照
陆有柏（明代）

返照仓江麓，涌金门外看。鸣钟诸品静，纤月万峰寒。
楚江行
郭祥正（宋代）

吾生磊落无滞留，一生好作大江游，任尔龟鼍跋浪蛟龙愁。

昨夜天风下荆楚，我来此地重怀古。洛妃湘女不足数，渺渺兮三闾在何所。

浩荡烟波江水阔，冥寞神交两相许。倒提金斗倾浊醪，滴沥招魂寂无语。

斜阳衔山暝潮退，两两渔舟迷向背。便欲因之垂钓竿，六鳌一掷天门外。
次韵苏子由咏李伯时所藏韩干马
王钦臣（宋代）

天闲不遇头亦垂，真姓本不求青丝。由来奇骨类奇士，立见俱似囊中锥。

凤头初踏葱岭至，绣膊东由青海驰。春风宛转白玉镫，晚日照耀黄金羁。

李侯对此意匠发，造物真比毫端奇。方歅之相岂可拟，颠倒未免雄称雌。

翰林相继写高韵，何止羊何共和之。玉花照夜古称美，颜色乃是论其皮。

固知神骏不易写，心与道合方能知。文章书画固一理，不见摩诘前身应画师。
烈妇陈以安妻赵氏
梁临（明代）

君厄凶狼度不逃，妾身妾命比鸿毛。血凝白刃千年艳，名压青鸿万古高。

故国杜鹃愁草树，苍江精卫怨波涛。他年太史求遗迹，未必无人为显褒。
醉歌
刘学箕（宋代）

读书求见古人心，闭门不知青春深。
夜来东风扫浮云，晓光薄林生遥岑。
搜寻不觉出门去，绿暗溪边杨柳路。
诗章立顾不复作，会景那知自成句。
归途晤晤谁与从，眼前物物俱春工。
崇桃积李事已晚，牡丹正丽酴醾稼。
白茶照人冰雪同，红茶烧空猩血红。
金沙雨晴翡翠积，海棠露湿胭脂重。
急呼诗月唤酒伴，高堂共泛琉璃钟。
夜阑秉烛相对语，谩道今人不如古。
古士放达醒者稀，今人不饮徒自苦。
友人拟古乐府因题十绝句 其六
黄清老（元代）

今夜中秋月，含情独上楼。辰星三两点，偏照玉帘钩。
思佳客·落尽红雨乍收
仇远（元代）

落尽红雨乍收。新篁静院叫钩輈。柳丝轻拂阑干角，怕引闲愁懒上楼。春淡淡，水悠悠。椅窗曾为牡丹留。转头千载真成梦，赢得春风一枕愁。
论语绝句一百首
张九成（宋代）

夫子当时议逸民，举皆未必见其真。
唯吾无可无不可，所以巍然号圣人。
题杨石泉宫保昌浚奏议诗集造像后 其三
曾广钧（清代）

回首靴刀渡若耶，弓衣绣句笔生花。洗旗闽雨催前骑，削简秦霜满后车。

钟鼎新铭朱鸟宿，风云长护赤城霞。青编不朽丹心苦，愿托成书慰九遐。
挽薛艮斋
魏兴祖（宋代）

奥学传伊洛，平生尽此心。
多闻推子贡，一唯妙曾参。
知识皆文武，才猷冠古今。
斯人苦斯疾，吾党恨尤深。
珠江舟晓
岑澄（清代）

喔喔鸡声到枕催，雪山遥自海门来。夹江树色寒犹重，背郭风帆湿乱开。

远火渐收城外市，哀筝还咽水边台。推篷沙际间翘首，早有卖花船掉回。
赠特进汝阳王二十韵
杜甫（唐代）

特进群公表，天人夙德升。霜蹄千里骏，风翮九霄鹏。
服礼求毫发，惟忠忘寝兴。圣情常有眷，朝退若无凭。
仙醴来浮蚁，奇毛或赐鹰。清关尘不杂，中使日相乘。
晚节嬉游简，平居孝义称。自多亲棣萼，谁敢问山陵。
学业醇儒富，辞华哲匠能。笔飞鸾耸立，章罢凤鶱腾。
精理通谈笑，忘形向友朋。寸长堪缱绻，一诺岂骄矜。
已忝归曹植，何知对李膺。招要恩屡至，崇重力难胜。
披雾初欢夕，高秋爽气澄。尊罍临极浦，凫雁宿张灯。
花月穷游宴，炎天避郁蒸。研寒金井水，檐动玉壶冰。
瓢饮唯三径，岩栖在百层。且持蠡测海，况挹酒如渑。
鸿宝宁全秘，丹梯庶可凌。淮王门有客，终不愧孙登。
衡阳合江亭
曾丰（宋代）

经过西溪胜，追寻后洞幽。
江形叉燕尾，石势涌鳌头。
至止岳余气，归欤湖合流。
酒杯饶不下，千古吊湘愁。
春日家园诗
王俭（南北朝）

徙倚未云暮，阳光忽已收。羲和远停晷，壮士岂淹留。

冉冉老将至，功名竟不修。稷契匡虞夏，伊吕翼商周。

抚躬谢先哲，解绂归山丘。
中春二十七日车驾躬请太上皇帝出郊获观盛事
李洪（宋代）

禁籞芳菲岁又新，两宫行乐及良辰。
双瞻黄繖天回笑，并御花良雨洒尘。
汉殿捧卮称万寿，葛天张乐和千人。
欢声试采康衢咏，帝力熙熙物自春。
次韵王待制游东坡留题十一绝
喻良能（宋代）

前代乐天今复见，后身元亮更何疑。
百年人物有谁在，千古声名无尽时。
莫愁乐·闻欢下扬州
佚名（南北朝）

闻欢下扬州，相送楚山头。
探手抱腰看，江水断不流。
霿凇
曾巩（宋代）

园林初日静无风，霿凇花开处处同。
记得集英深殿里，舞人齐插玉笼{上髟中公下心}。
湖南江西道中十首
刘克庄（宋代）

少陵阻水诗难继，子厚游山记绝工。
断璧残圭零落尽，新碑无数满湘中。
奉和武功学士舍人纪赠文懿大师净公
徐铉（宋代）

满卷文章为世重，出尘心迹少人同。
腾腾自得修真理，不管浮生觉梦中。
虹桥道中和大中
庄昶（明代）

风光随阔步，处处眼俱新。酒盏冬天趣，梅花句子春。

忘形幽壑几，把手白云频。自笑閒潇洒，青天一幅巾。
杜甫
徐钧（宋代）

万里飘零独此身，诗魂终蛮浣花村。
宁贫宁冻宁饥死，一饭何曾忘至尊。
舟次青县忆季圣昭先入长安
陈玉璂（清代）

城边河水接滹沱，日送离人双桨过。尔到燕台回首望，交情方觉别时多。
舟发阊水至饶阳道中作 其二
梁佩兰（清代）

水路随山转，行行不厌重。溯流三百里，迢递几千峰。

此地尊渔户，秋风老客容。最怜隔江女，江上采芙蓉。
故山四首 其三 梅山
陆游（宋代）

老尉鸿飞隐市门，千年犹有旧巢痕。陆生于此寓棋局，曾丈时来开酒樽。

渺渺帆樯遥见海，冥冥蒲苇不知村。数僧也复投诗社，零落今无一二存。
咏筝诗
王台卿（南北朝）

依歌时转韵，按曲动花钿。促调移轻柱，乱手度繁弦。

惟有高秋月，秦声未可怜。
万树园赐布鲁特人观灯火
弘历（清代）

锤峰正挂玉轮盈，合灿烟花惬远情。卉服毳裳朝丽正，逖疏曶爽耀光明。

从来不识灯王法，幻里疑游迦布城。岁岁山庄行盛典，心殷保泰益屏营。
自祭文
陶渊明（魏晋）

岁惟丁卯，律中无射。天寒夜长，风气萧索，鸿雁于征，草木黄落。陶子将辞逆旅之馆，永归于本宅。故人凄其相悲，同祖行于今夕。羞以嘉蔬，荐以清酌。候颜已冥，聆音愈漠。呜呼哀哉！

茫茫大块，悠悠高旻，是生万物，余得为人。自余为人，逢运之贫，箪瓢屡罄，絺绤冬陈。含欢谷汲，行歌负薪，翳翳柴门，事我宵晨，春秋代谢，有务中园，载耘载籽，乃育乃繁。欣以素牍，和以七弦。冬曝其日，夏濯其泉。勤靡余劳，心有常闲。乐天委分，以至百年。

惟此百年，夫人爱之，惧彼无成，愒日惜时。存为世珍，殁亦见思。嗟我独迈，曾是异兹。宠非己荣，涅岂吾缁？捽兀穷庐，酣饮赋诗。识运知命，畴能罔眷。余今斯化，可以无恨。寿涉百龄，身慕肥遁，从老得终，奚所复恋！

寒暑愈迈，亡既异存，外姻晨来，良友宵奔，葬之中野，以安其魂。窅窅我行，萧萧墓门，奢耻宋臣，俭笑王孙，廓兮已灭，慨焉已遐，不封不树，日月遂过。匪贵前誉，孰重后歌？人生实难，死如之何？呜呼哀哉！
集句 其二十七
闻人祥正（宋代）

黄金阁子锁牙床，不是愁人也断肠。帘日已高三丈透，铜炉谩炷一铢香。
和秉彝李君五偈
释智愚（宋代）

炉边呵冻得能多，端石无辜日夜磨。
却把悼词为雪咏，诗魔难敌胜修罗。
观江都王画拳毛騧
韦骧（宋代）

忆昔曾观名画记，画马独贵江都王。当时所画拳毛騧，声名气都凌有唐。

太宗爱之自题识，缣素翕赩生辉光。何年流落传人间，至今不泯犹珍藏。

高堂邂逅一注目，彷佛神骏如腾骧。拳毛騧非凡马匹，天驷之精为时出。

虬须英主数跨鞍，出入戈鋋势飘逸。谷州洺水血战酣，电转风驰万人屈。

欃枪扫尽社稷牢，归来始觉金创密。江都能事妙入神，落笔夺得造化真。

星瞳月颊批竹耳，一毫不谬诚绝伦。时移物化丹青在，后世乃识真骐驎。

寂寥莫继数百载，世间唯有曹将军。

将军画马超俦侣，于此区区奚足数。为图谩杂师子花，忍使龙媒失其处。

予知此画名实兼，虚美安能动今古。叹嗟不足聊一歌，却愧辞华非杜甫。
和朱子武夷杂咏十首 其五 寒栖馆
丘崇（宋代）

风急窗自鸣，霜严酒无力。岁律方峥嵘，幽人坐坚壁。
七月二十五日晓登多稼亭
杨万里（宋代）

风将烟雨入亭寒，城引山林拓眼宽。
六月登临浑觉热，朝来不敢傍危栏。
湖上命酒作
尤棐（宋代）

长风捲急雨，萧条湖上来。痴云低压树，雷霆助喧豗。

雨过了无迹，万物萌新荄。化机本无滞，爽气先暗催。

披衣一延揽，中情其徘徊。浩然观太空，薄言命尊罍。
送永宁范商野二桑扶涯际涯北上
杨慎（明代）

永宁山水接江阳，毓秀钟灵岁月长。五色丝毫争炫烂，三株琼树共芬芳。

卿云影里芝泥紫，瑞日光中蕊榜黄。老我扶衰淹病榻，喜君惜别到文房。
一斛珠 其四
周紫芝（宋代）

云深海阔。天风吹上黄金阙。酒醒不记归时节。三十年来，往事无人说。
浮生正似风中雪。丹砂岂是神仙诀。世间生死无休歇。长伴君闲，只有山中月。
祖道诗
孙楚（魏晋）

仰天惟龙。
御地以骥。
利有攸往。
不期而至。
喜雪
喻良能（宋代）

同云生旧腊，积雪入新春。
野色连沧海。驩声动紫宸。
峰峦朝掩映，楼阁夜精神。
莫展山阴画，虽工不是真。
红梅
胡瑗（宋代）

玉骨冰肌染嫩红，依依低映粉墙东。莫教狼藉春泥里，常伴妆台斗艳容。
新州枕上有感二首 其一
王奕（元代）

尼山拜了又何求，驰骛中原作壮游。泰岱峰头观日出，汶阳城外看河流。

朝吟阚县蚩尤冢，暮醉新州太白楼。从此不消删白发，留归江上对眠鸥。
次韵答任德夫夹滩见贶长句并呈崔彦圣
王安中（宋代）

我本可笑人，略已近俗士。侵寻久未觉，大似城门轨。

永怀北山路，相去不容咫。云烟迷旧隐，鸡黍误幽子。

极知田二顷，足了仕三已。世缘成错料，悔不妻法喜。

只今无置锥，四海寄生理。因循插手版，俯仰邺城里。

朝来对爽气，或以古人拟。颇复废将迎，陶泓弄幽泚。

翩翩取自适，岂问书费纸。推移从短檄，此念初不起。

园林齐地近，人物何郎似。无因睹白雉，漫自手弓矢。

任侯十年旧，邂逅慰行李。新诗多态度，誉我伤溢美。

君才老益豪，笔倒三峡水。我将观浩渺，万事问伯始。

是间好看客，风味化邻里。亦知崔亭伯，更欲就砻砥。
咏靖州飞山
薛纲（明代）

不识山从何处飞，飞来只恐又飞归。清泉怪石明头角，野草閒花耀羽衣。

四面刚风吹迸力，万年天柱立无依。望中不独渠阳胜，䞉有安边镇远威。
秋霁（西湖十咏·平湖秋月）
陈允平（宋代）

千顷玻璃，远送目斜阳，渐下林阗。题叶人归，采菱舟散，望中水阗一色。碾空桂魄。玉绳低转云无迹。有素鸥，闲伴夜深，呼棹过环碧。

相思万里，顿隔婵媛，几回琼台，同驻鸾翼。对西风、凭谁问取，人间那得有今夕。应笑广寒宫殿窄。露冷烟淡，还看数点残星，两行新雁，倚楼横笛。
再依韵
梅尧臣（宋代）

一嫁异域去，不复临镜台。
念昔辞家时，岂为单于来。
适遐固亦命，配丑非由媒。
始欲并日月，今嗟随风埃。
仆侍共惨戚，山川空徘徊。
鸿鴈为之悲，肝肠为之摧。
宁闻琵琶乐，但闻琵琶哀。
休言羊酪甘，谁喜氊庐开。
故国万余里，此生那得回。
乃知女子薄，莫比原上莱。
赠罗明仲内翰二首 其二
周瑛（明代）

湖海茫茫一叶舟，四时风浪拍天浮。烦君牢守梢头舵，满载行人入坦流。
春晚赏牡丹奉呈席上诸君
陈襄（宋代）

逍遥为吏厌衣冠，花谢还来访牡丹。
颜色只留春别后，精神宁牡日前看。
雨馀花萼啼残粉，风静奇香喷宝檀。
只恐明年开更好，不知谁与并栏干。
秦题游洋张明府流香亭时以荐章数下涉秋月马
林光朝（宋代）

封题青李数绯桃，处分园林意自豪。
旋出篇章陪乐府，更凭花木续离骚。
酴醿架下提春榼，檐卜林中滴夜槽。
却是秋风生马耳，未应老大笑牛刀。
晚泊长沙示秦处度范元实用寄明略和父韵五首
黄庭坚（宋代）

范公太史僚，山立乃先达。
发挥百代史，管以六经辖。
投身转岭海，就木乃京洛。
仲子见长沙，且用慰饥渴。
浣溪沙 秋夕夜起纳凉和云史
李道清（清代）

露脚无声云髻拖。银床低吹玉笙和。藕风一线晃帘波。

近水阑笙人坐处，满身明月望秋河。此间清影纳凉多。
纪梦游甘露寺（寺在京口北固山上）
陆龟蒙（唐代）

昔卧嵩高云，云窗正寒夕。披裘忽生梦，似到空王宅。

峨天一峰忽，栏楯横半壁。级倚绿巅差，关临赤霄辟。

扪虚陟孤峭，不翅千馀尺。叠掌望罘罳，分明袒肩释。

凌香稽首罢，嘹哓□□□。高户乘北风，声号大波白。

光中目难送，定验方可觌。树细鸿蒙烟，岛疏零落碧。

须臾群籁入，空水相喷激。积浪亚寒堆，呀如斗危石。

跳音簇鞞鼓，溅沫交矛戟。鸟疾帆亦奔，纷纷助劲敌。

思非水灵怒，即是饥龙擘。怯慑不敢前，荷襟汗沾霢.

回经定僧处，泉木光相射。岩磴云族栖，柖柯露华适。

逍遥得真趋，逦迤寻常迹。山腹贮孤亭，岚根四垂帟。

谁题雪月句，乃是曹刘格。阆阙一枝琼，边楼数声笛。

吟高矍然起，若自苍旻掷。短烛堕馀花，圆蟾挂斜魄。

自从神锡境，无处不登陟。忽上南徐山，心期豁而获。

岂伊烦恼骨，合到清凉域。暗得胡蝶身，幽期尽相识。

奈何有名氏，未列金闺籍。翻惭丱顶童，得奉真如策。

云涛触风望，毫管和烟搦。聊记梦中游，留之问禅客。
次韵永兴王宰游钟成观二首
白玉蟾（宋代）

万斛苍烟恋钓矶，一川秋绿漾清晖。
空明隐映流光薄，翻忆当年苏紫微。
二月十五日同兄弟甥侄游西台次子载弟韵
周必大（宋代）

地饮成真率，天风恕涩悭。
台临平野迥，人对老僧閒。
已是寻春至，仍容载月还。
郊坰有如此，能不数追攀。
高帝斩蛇剑
佘翔（明代）

拔剑长驱万里心，蛇分鬼母哭空林。元康武库流为火，火德将无属夘金。
端午日恩赐百索
窦叔向（唐代）

仙宫长命缕，端午降殊私。事盛蛟龙见，恩深犬马知。

馀生倘可续，终冀答明时。
寄寿施焕伯七十
吴宽（明代）

幼从乡校托交游，束发相看到白头。
我愧济南非伏胜，人言吴下有施雠。
高怀已见开三径，遗爱犹闻在两州。
少待登堂成一笑，手持春酒献还酬。
织图二十四首·攀花
楼璹（宋代）

时态尚新巧，女工慕精勤。
心手暗相应，照眼花纷纭。
殷勤挑锦字，曲折读回文。
更将无限思，织作雁背云。
夜饮方湖
刘克庄（宋代）

贪听月下小丛歌，掷去金蕉吸碧荷。
四面凉如浮震泽，五更渴欲挽斜河。
古称贤达谁存者，今不懽娱柰老何。
长笑岘山空感慨，羊公湛辈两消磨。
寄宇文成州
陆游（宋代）

成州太守比何如？梦里依然把臂初。
复起卿当用卿法，长闲吾臂爱吾庐。
五湖风雨孤舟夜，万里关山一纸书。
正使两翁长隔阔，子孙它日莫相疏。
金刚随机无尽颂·庄严净土分第十
释印肃（宋代）

非身大莫寻，日落隔天阴。
露柱侵云汉，井是丈三深。
为彭人杰写扇面小景
夏良胜（明代）

好景谁将此画移，百年老子一裘披。素琴不许閒人听，只有高山流水知。
思佳客·癸卯除夜
吴文英（宋代）

自唱新词送岁华。鬓丝添得老生涯。十年旧梦无寻处，几度新春不在家。
衣懒换，酒难赊。可怜此夕看梅花。隔年昨夜青灯在，无限妆楼尽醉哗。
赠潘接伴
虞俦（宋代）

淮海相逢便说诗，新来匡鼎解人颐。
句中有眼人谁识，弦上无声我独知。
每见朋游谈警策，偶因王事得追随。
西湖近报梅花约，归趁东风第一枝。
和孙奇父
胡寅（宋代）

揽辔丹青久更恬，挂冠高处静尤厌。
情田不是年年熟，世味安能种种帘。
虎鼠乘时争用舍，鸢鱼适意自飞潜。
也应及取仙舟下，同向南山看水帘。
送暹禅者出京
释怀深（宋代）

毕竟归山是胜游，道人阅世本无求。小舟东下轻如叶，回首红尘一笑休。
挽平山菊涧
陈普（宋代）

小试庖丁刃，天王信不虚。
林森惊若凤，戢戢免其鱼。
一日乾坤定，终身岩谷居。
人皆疑不仕，莫晓我心初。
题废寺寄钱宗伯牧斋
杜濬（清代）

大树风多叶尽飘，庄严犹是建前朝。
黑头江令残碑在，不记君王旧姓萧。
从礼载酒要余及明叔游合普六首
赵蕃（宋代）

尘埃老矣未收身，每对山林强自亲。
诗纵满囊惭李贺，笔虽成冢愧藏真。
兴济旅店
崔旭（清代）

古县荒寒傍卫河，多年仆仆此经过。优伶老得头如雪，犹拨琵琶唱艳歌。
哭傅曰会郎中用体斋见慰韵 其一
李东阳（明代）

秋来哭子正酸辛，又悼通家意更真。寄我尚题前月信，惜君犹更后生身。

江山荏苒年华尽，梦寐分明笑语亲。因与大苏谈旧事，半床风雨两愁人。
杂咏下 药畹
洪适（宋代）

自笑桑榆景，犹贪草木滋。烟霞成痼疾，良药岂能医。
和人松江
李洪（宋代）

去年春尽西湖上，把酒看山听涧泉。
今日松江烟浪里，平分诗思入渔船。
游黄山留题
王揆（唐代）

地灵山秀景清虚，健羡游人兴有余。
黄叶尽时分叠嶂，白云深有见精庐。
去同灵运低前屐，同与浮丘揽右裾。
自叹尘劳羁鞅甚，林泉高趣苦相疏。
用厚后弟强甫韵
刘克庄（宋代）

是处皆堪结草庵，宁论塞北与江南。
上林远赋讽才一，光范门书献至三。
麟获鲁西终圣笔，马浮江左坐玄谈。
古书疑信常相半，何必深疑御寇聃。
中秋夕怆怀寄荆幕孙郎中
齐己（唐代）

白莲香散沼痕干，绿筱阴浓藓地寒。年老寄居思隐切，

夜凉留客话时难。行僧尽去云山远，宾雁同来泽国宽。

时谢孔璋操檄外，每将空病问衰残。
展先涧谷府君墓 其四
罗洪先（明代）

直躬偏疾恶，华发向青丘。道继云林后，诗同山谷留。

五噫空饮恨，万石不贻谋。岁岁逢寒食，溪蘋带雨浮。
一昔
戴望（清代）

一昔繁霜四海秋，端居终日抱离忧。徒怀阮籍登临叹，长作卢敖汗漫游。

乱世谁能谋禄隐，全生终愧客诸侯。越王台上思乡处，一片笳声动地愁。
句溪夏日送卢霈秀才归王屋山将欲赴举
杜牧（唐代）

野店正纷泊，茧蚕初引丝。行人碧溪渡，系马绿杨枝。

苒苒迹始去，悠悠心所期。秋山念君别，惆怅桂花时。
颂古三十一首
释玿（宋代）

塞北千人帐，江南万斛船。
菩萨窝裹坐，总谓是虚传。
灵泉翀举自有诗十八章留人间今止存五遂续之 其二
滕斌（元代）

月佩霞裾，雾襦云幄。白鹤一声，秋风老壑。
送蜀客还
耿湋（唐代）

万峰深积翠，路向此中难。欲暮多羁思，因高莫远看。

卓家人寂寞，扬子业荒残。唯见岷山水，悠悠带月寒。
白云先生鲁叶殿丞交之父有隐节其居徽考秘则
李流谦（宋代）

白云先生去何从，烟霞高人继其踪。
两朝恩光照岩穴，映墙竹柏清阴同。
高人已注丹台籍，白云子孙食不给。
人生有累岂妻孥，生羡金门羽衣客。
偶题窗间
郑刚中（宋代）

一骑山行岂是侯，霸陵要自莫呵休。
蒙恩君欲知轻重，曾督坤维六十州。
赠医士沈士贞
凌云翰（元代）

庖丁能治牛，师旷能治音。畴知扁鹊术，异迹同其心。

五行播四扁，偏胜恒为淫。柰何蕞尔躯，禦此寒暑侵。

岐黄世云远，奥义难重寻。长沙继扁鹊，论议横古今。

不有刘张徒，奚辨石与琳。钱唐医之薮，名士朋盍簪。

惟兹隐候裔，声价兼南金。厚施远食报，券积高于岑。

朅来金闺彦，有疾虞将深。神丹进刀圭，捷若磁引针。

功成不受馈，拂衣归茂林。我夙慕其人，与语开尘襟。

安得双鲤鱼，为之溉釜鬵。尽询养生秘，启我聋且瘖。

会面谅可期，因风寄长吟。
喜友人厉图南及第
李频（唐代）

相忧过己切，相贺似身荣。心达无前后，神交共死生。

承家吾子事，登第世人情。未有通儒术，明时道不行。
拟魏文帝公宴
李长霞（清代）

日暮游西园，逍遥曲池旁。好风有馀善，灵卉敷时芳。

扶疏珍木阴，嘉鸟傍巢翔。奔星流清汉，华月生精光。

朋从协时豫，美酒溢金觞。结欢虽在迩，鸣俦多遐方。

终此金兰契，久要不可忘。
和永叔琅琊山六咏其一归云洞
梅尧臣（宋代）

洞深岂不有神物，朝朝但见云飞还。
云收雨歇草树湿，涧下流水空潺潺。
移居
乔崇烈（清代）

移居从近市，差觉与官宜。漏水听毋误，砖花蹋免迟。

邻喧沽酒肆，梦隔护巢枝。微禄惭迎母，秋风冷鬓丝。
西征
吴观礼（清代）

久郁从军志，西征气始豪。浮家湘水远，前路华山高。

将帅纷旗湘，云霄见羽毛。至尊重推毂，多士感同袍。

旧政宵披牍，新规昼建旄。尤思徙薪计，大作运粮艘。

干济今无匹，忠清古所褒。人才关事业，幕府集英髦。

贱子邀青眼，经年佩锦韬。仍为后车客，同饮上流醪。

弱冠游燕赵，炎荒正驿骚。枭棋频失算，鸿泽莽哀嗷。

慷慨论三户，沈沦厕六曹。时还资战略，岂谓袭戎{韦臽}。

易醒春明梦，回看浙海涛。艰危惊厝火，忧愤见徵牢。

陟岵悲何极，离乡首重搔。罪言并酒止，羁隐托禅逃。

偶作登楼粲，遥怜运甓陶。为牺宁未悟，吓鼠信相遭。

去病当求艾，惩邪务斥蒿。狂歌叩牛角，宝剑拭鹈膏。

出处从容甚，亲朋问讯劳。真无千里马，岂少九方皋。

吉筮从鸣鹤，飞轮驾巨鳌。披襟逢吐哺，雅韵续题糕。

五岭氛犹炽，残冬阵再鏖。尽教濡盾墨，曾未纳靴刀。

奏凯期真速，旌庸典滥叨。早知平猃狁，会且出临洮。

老树从侵雪，秋鹰欲脱绦。迢迢沙碛净，猎猎朔风饕。

岁月争梭疾，英雄付浪淘。奇勋须习胆，余慧薄簪毫。

审地追新息，持心念莫敖。何当裘带暇，更与湘枹操。

节度方移镇，书生分属櫜。驰驱情勉勉，瞻望思忉忉。

回首违亲舍，冲寒泛客舠。常吟谢池草，待种武陵桃。

适楚谋诚善，还吴意尚謟。本支期衍瓞，嘉会负弹璈。

裾忍牵温峤，诗应报窦滔。承欢轻奉檄，乐道盍观濠。

母曰酬知遇，儿行勿阻挠。终非为鸡肋，可许挽乌号。

果惬平居愿，奚辞万里翱。将军矧充国，窃据异隗嚣。

能识犬羊性，毋矜罴虎嗥。徙戎堪实塞，兴灭效庐漕。

汉使收天马，周廷贡旅獒。请看长揖去，归橐谢葡萄。
访友人二首 其一
释德洪（宋代）

海棠雨过尚娇春，袖手来寻林下人。未话柳条堪结纽，且欣梅子可尝新。

孤踪衮衮风中絮，万事纷纷梦里尘。他日别山重会面，定知谈笑绝鲜陈。
和竖伯梅六题一孤芳二山间三雪中四水边五月
胡寅（宋代）

折绵威力漫相侵，根暖怡然独秀林。
万紫千红非我对，为渠无有岁寒心。
矮斋杂咏二十首·月夜吟
华岳（宋代）

一声残角送黄昏，独倚阑干空断魂。
竹景扫阶尘不动，自挨明月闭柴门。
维摩赞
释心月（宋代）

呵二乘，弹十地。
以强词，夺正理。
问疾人，根到底。
语与默，都不是。
金粟如来居士身，尽大地人扶不起。
送王辟太博赴阙呈刘正言
魏野（宋代）

吟坐俱头白，分携重怆情。
才堪亲帝座，贫不似官行。
晓雾迷山径，秋霖破驿程。
唯应刘小谏，到阙始相迎。
秋胡行 其三
颜延之（南北朝）

嗟余怨行役，三陟穷晨暮。严驾越风寒，解鞍犯霜露。

原隰多悲凉，回飙卷高树。离兽起荒蹊，惊鸟纵横去。

悲哉游宦子，劳此山川路。
和张洵蒙亭诗韵
吕源（宋代）

九溪漓水接潇湘，万壑千岸罗水旁。
七星高耸生辉光，连天一色皆苍苍。
倚江景物似钱塘，况有万户新醅香。
古洞相对举清觞，文渊遗迹徒悲凉。
安得石枕与藤床，梦想昔人风味长。
满车薏苡胜琳琅，流传千载事微芒。
男儿生即志四方，将军异代犹封王。
感时抚事心茫茫，顾我岂有筹策良。
报国志愿不敢忘，此身未暇归江乡。
送王孝子归成都
杨士奇（明代）

蜀岭春雪消，秦淮新水衍。万里蜀中人，见水思乡县。

去年在亲侧，今年在帝畿。非缘同产故，谁肯离亲闱。

一朝复一朝，思亲心若燬。问君刲股时，痛迫何如此。

初发白鹭洲，忽过黄鹤楼。巴陵寻旧里，荆门溯上游。

家林行渐迩，算程应预喜。猿啸岂关情，鹃啼空在耳。

倚门望莱衣，踉蹡五色归。供馔黄鱼美，登盘丹荔肥。

亲年方寿考，归来誓相保。长承膝下欢，不出门前道。
寄卧云先生
黄裳（宋代）

卧云先生由内观，谓使妻子忘我难。顾予且不自有父，安得有汝为悲欢。

武林溪上乃所寄，今且几岁无往还。源头流水去复去，落花缤纷春屡残。

秦人汉世不须问，寂然自在桃花湾。嵩岳游人忽相逐，群碧插空三十六。

渔人不见空怀想，路迷山口今谁访。几时行，几时归。

本无行止吾何疑，岂将眼力随尘机。行亦可，归亦可。

长沮桀溺非通道，此生未必山中老。
家书附绝句 其一
侯方域（明代）

送别西园翡翠楼，开帆十月到苏州。为君寄讯枫桥巷，邱嫂迎门已白头。
咏史下·张华
陈普（宋代）

孟观孙秀尚同寅，足了优游卒岁身。
牛斗豫章才尺五，中台何事不关人。
春野五首
宋庠（宋代）

夕蔼收芳甸，春蒿偏宿荄。
朝虹先雨出，寒雁后阳来。
远木芊芊茂，幽花脉脉开。
欣逢老农语，争席坐林隈。
九仙山
黄器先（明代）

昔年去看山，手扳万仞如飞猿。今年去看山，循循咫尺如蚰蜒。

彭殇老壮真倏忽，安得在世尝酡颜。武彝天寿皆往昔，九仙户牖反泫然。

为因兹山禀神秀，天池绝顶吐涓涓。昆仑瑶池此渗液，星宿下注基流元。

腴田绘地来灌溉，琪枝琳草殊翩翩。高比泰华耀南极，俯视南溟如杯盘。

九仙列坐九拳石，团团似挹池之边。樵竖相传每如此，名称至今雄九仙。

青龙玉华皆子姓，神姿异骨得奇权。上游飞驰作门户，回环百里分墙垣。

日月风雷悉经此，飞鱼宿豹藏般般。昔年宅兆居其下，尝欲祭海先河源。

偶修郡志乃搜入，招提亦与记灵园。灵台灵沼半天上，巀嶭畏忌劳间关。

非疑四愁在此处，何因平子发之叹。盖由宿昔好奇胜，功名不慕慕游山。

襄阳冠盖不愿往，愿从庞公采药还。而今老病在山下，抱朴松风听之间。

帘泉石楼不可到，安不泪下如流泉。于戏，天地可望不可即，谩期两腋习习生风翰。
贺新郎·往事何堪说
刘学箕（宋代）

近闻北虏衰乱，诸公未有劝上修饬内治以待外攘者。书生感愤不能已，用辛稼轩《金缕》词韵述怀。此词盖鹭鸶林寄陈同甫者，韵险甚。稼轩自和凡三篇，语意俱到。捧心效颦 ，则不自揆，同志毋以其迂而废其言。

往事何堪说。念人生、消磨寒暑，漫营裘葛。少日功名频看镜，绿鬓鬅鬙未雪。渐老矣、愁生华发。国耻家仇何年报，痛伤神、遥望关河月。悲愤积，付湘瑟。
人生未可随时别。守忠诚、不替天意，自能符合。误国诸人今何在，回首怨深次骨。叹南北、久成离绝。中夜闻鸡狂起舞，袖青蛇、戛击光磨铁。三太息，眦空裂。
晋正德大豫舞歌二首 其二 大豫舞歌
荀勖（魏晋）

豫顺以动，大哉惟时。时迈其仁，世载邕熙。兆我区夏，宣文是基。

大业惟新，我皇隆之。重光累晖，钦明文思。迄用有成，惟晋之祺。

穆穆圣皇，受命既固。品物咸宁，芳烈云布。文教旁通，笃以淳素。

玄化洽畅，被之暇豫。作乐崇德，同美韶沪。睿邈幽遐，式遵王度。
还杨秘校赋
孔平仲（宋代）

杨君示我赋一编，读之百复不能已。新词琢就若瑶琨，故实织成侔锦绮。

可怜苦心自少年，近日改科无用此。虽然此才颇富赡，贯穿纵横惟所使。

有如安车驰大道，左骖骅骝右騄駬。东西南北皆可往，但顾欲适何如耳。

勉旃力习以待举，尺一伫闻招特起。他时名望压卢骆，阔步青云此焉始。
书院即事
胡宏（宋代）

为无经济学，万里筑幽栖。
波涨青冥濶，柳垂春色低。
烟花薰小院，风竹掩丹梯。
便是神仙宅，世人应未迷。
丙戌元日二首
方回（元代）

犹忆儿时襁褓中，天南跋涉到江东。
间关岭海三千里，倏忽星霜六十翁。
追远无涯心事苦，苟生何益暮途穷。
雪消日薄寒尤力，独倚危楼数过鸿。
绍兴以后祀五方帝六十首 神农氏酌献用《祐安》。
郊庙朝会歌辞（宋代）

猗欤先农，肇兹黍稷。既殖既播，有此粒食。秬鬯洁清，彝樽疏幂。

竭我瑶斝，莫报嘉绩。
送陕府王建司马
贾岛（唐代）

司马虽然听晓钟，尚犹高枕恣疏慵。请诗僧过三门水，

卖药人归五老峰。移舫绿阴深处息，登楼凉夜此时逢。

杜陵惆怅临相饯，未寝月前多屐踪。
访越塘次前韵
方茂夫（明代）

游得禅心事事休，满将风月载扁舟。已穷海水不到处，又访云山欲尽头。

烨烨紫芝铺晓露，飞飞红叶点深秋。人间境界知多少，更许浮生几度游。
再入台
钱颖（宋代）

紫纶飞下会稽山，衣绣归来冠军豸。
总马长鸣天路熟，棲鸟重认禁枝寒。
人忧时世方多事，我喜朝廷看谏官。
尧舜君民身稷契，不为容易不为难。
宿觉空院用壁间韵寄王巨山
郭印（宋代）

度垅穿云十里遥，招提蹲踞乱山坳。
地灵潜隐圣贤宅，林静俯闚乌鹊巢。
高法岂从心外有，一真还向梦中交。
世间出世元无别，尘俗纷纷不用抛。
客崇安寄萧小山
李德真（宋代）

宦清只有著书忙，六馆归时客满堂。
芍药待吟班已峻，梅花曾赋笔犹香。
夜瞻北斗星河近，晴倚冬梅岭树长。
别日未深情不浅，雪风吹老孟襄阳。
霜晓
陆游（宋代）

霜有连甍白，林无一叶青。
纸衾围栗烈，风响送东丁。
酒尽尊余滴，灰深火拨星。
蓬窗了无事，默坐养黄庭。
无梦令 京兆谭急脚索
马钰（金朝）

且做尘中急足。有日清闲愿足。随分更随缘，自是常常知足。知足。知足。捉住金乌三足。
戏作数目诗
吕南公（宋代）

一廛徒自受，想象圣人氓。二耜惭沮溺，疲羸不善耕。

三时徒饱食，何力助戎兵。四部虽该涉，心非太学生。

五噫聊慷慨，那复慕光荣。六逸如堪继，相邀且倒倾。

七弦休抚弄，里耳悦铿轰。八杀宾宜惧，过门岂敢迎。

九年储莫望，吟醉但忘情。十室论忠信，吾穷或有名。
亦园即事寄怀孙徵君钟元先生
贺振能（清代）

病起秋原学闭关，转从风雨见幽闲。最怜小圃新锄后，独立空亭对远山。
五贶诗。五泻舟
皮日休（唐代）

何事有青钱，因人买钓船。阔容兼饵坐，深许共蓑眠。

短好随朱鹭，轻堪倚白莲。自知无用处，却寄五湖仙。
晚宿夹坝口
王梦庚（清代）

登山树横岭，度壑泥溅石。石险路益纡，坝长山转逼。

中道分洼窿，流泉诡出没。遥翠寒烟封，深绿丛莽积。

金鸦负斜晖，狡兔散残雪。岸脚云叶青，树腹烧痕黑。

伏峦巧障袂，悬崖骇当额。林高起夕阴，径曲酿暝色。

遥伫村烟昏，喜点野火密。夹岸鸺鹠啼，近寨狺犬出。

解辔费踟蹰，展榻获寝息。板屋净客尘，遥峰堕明月。
朱明洞饯别邓敬轩明府入觐便道归省时次公起官大司成 其一
张萱（明代）

西风猎猎满干旌，恋阙犹悬薜荔情。岂为怀仙求大药，总怜招荔缓王程。

青山色借云间舄，绿酒晴□鹤背笙。此去使君蒙上赏，泥途肯信老慈明。
寄芸叟
孔平仲（宋代）

未老已前胡不归，何须斑白及衰羸。婆娑石上弄明月，卧看春风生桂枝。
阿克苏浑巴什河
和瑛（清代）

地坼长虹渚，天开冷玉峰。穆素融向日，罗卜暗朝宗。

一水今如席，三军昔若龙。凿冰千万仞，悬度正严冬。
杏村卜筑次韵
王九思（明代）

壮夫生世岂无家，宦海乘桴未有涯。新筑传言丹荔好，故山回首白云遮。

庙堂正尔需才俊，雨露今看沐宠嘉。霞艳早裁西蜀锦，春风先到上林花。
和李尚书命妓饯崔侍御
封彦卿（唐代）

莲府才为绿水宾，忽乘骢马入咸秦。

为君唱作西河调，日暮偏伤去住人。
次韵唐师善见寄
方回（元代）

闻风足使鄙夫宽，家世言诗自杏坛。
万卷古书侔藏室，十年深谷隐王官。
大材益厚楩楠植，至宝终垂琬琰刊。
愧我老衰已无力，青云中道铩飞翰。
午步
韩淲（宋代）

养花天气半阴晴，啼鸟水边三四声。游人往来莫漫赏，多少古今风物情。
悲秋十八咏效晚唐体和邓玄度给谏 其二 秋槐
韩上桂（明代）

鸟集双游几共听，倚庭连理旧青青。时逢岁晏昏难合，火灼心头梦易醒。

漫说弟兄为橘树，却怜牛女是虚星。长安大道忙如许，日走朱轮不暂停。
舍傍晚步
陆游（宋代）

养疾便居僻，寻幽喜雨晴。
偶因将鹿出，遂作放鱼行。
木落塔初见，潦收滩自生。
霜清念游衍，渐拟问山程。
閒咏三首
姜特立（宋代）

铜山鼓铸成何用，金谷荣华毕竟空。
老子百年无长物，只留明月与清风。
荠菜
许应龙（宋代）

拨雪挑来叶转青，自删自煮作杯羹。
宝阶香砌何曾识，偏向寒门满地生。
汴梁
傅若金（元代）

汴上荒城绕故宫，山头危石堕秋风。夷门市起闻嘶马，梁苑樵归见断鸿。

斗草尚馀残后碧，进花无复盛时红。欲登高处肠先断，满目閒愁赋未工。